**PREDLOG (NELEKTORIRANO BESEDILO)**

**EVA 2025-3340-0004**

Na podlagi četrtega odstavka 82.c člena Zakona o uresničevanju javnega interesa za kulturo (ZUJIK) (Uradni list RS, št. 77/07 – uradno prečiščeno besedilo, 56/08, 4/10, 20/11, 111/13, 68/16, 61/17, 21/18 – ZNOrg, 3/22 – ZDeb, 105/22 – ZZNŠPP in 8/25) izdaja Vlada Republike Slovenije

**UREDBO**

**O MINIMALNEM PLAČILU ZA SAMOZAPOSLENE V KULTURI**

I. VSEBINA UREDBE

**1. člen**

Ta uredba podrobneje ureja način in postopek določitve minimalnega plačila za opravljeno delo s področja kulture, ki ga samozaposleni v kulturi (v nadaljnjem besedilu: izvajalec) opravi za javne zavode in javne agencije s področja kulture (v nadaljnjem besedilu: naročnik). V ta namen določa višino obtežitvenega faktorja, višino začetnega plačila, vzpostavlja seznam primerljivih delovnih mest v sistemu plač v javnem sektorju s pripadajočimi plačnimi razredi in uvršča tipe opravljenih del samozaposlenih v kulturi v posamezne razrede iz seznama.

Naročniki iz prejšnjega odstavka drugim izvajalcem storitev, ki niso samozaposleni v kulturi, za opravljeno delo s področja kulture ne smejo plačati manj, kot je za istovrstno delo določeno v tej uredbi.

**2. člen**

(1) Za opravljeno delo s področja kulture se šteje delo, ko izvajalec opravlja umetniško ali drugo kulturno dejavnost na področjih iz 4. člena Zakona o uresničevanju javnega interesa za kulturo (Uradni list RS, št. 77/07 – uradno prečiščeno besedilo, 56/08, 4/10, 20/11, 111/13, 68/16, 61/17, 21/18 – ZNOrg, 3/22 – ZDeb, 105/22 – ZZNŠPP in 8/25; v nadaljnjem besedilu: zakon).

(2) Kot tipi opravljenega dela s področja kulture se za potrebe izvajanja določb te uredbe uporabljajo specializirani poklici na področju kulture, kakor so navedeni v Prilogah I in II Uredbe o samozaposlenih v kulturi (Uradni list RS, št. 45/10, 43/11, 64/12, 28/14, 35/16, 84/16, 25/23, 44/24, 2/25 in 4/25 – popr.). Tip opravljenega dela se določi v dogovoru med izvajalcem in naročnikom glede na izvedene aktivnosti ali rezultate.

II. MINIMALNO URNO PLAČILO IN VIŠINA ZAČETNEGA PLAČILA

**3. člen**

(1) Minimalno urno plačilo je odvisno od tipa opravljenega dela in se izračunava na način, da se znesek neto plače za izhodiščni plačni razred za primerljivo delovno mesto v javnem sektorju, kakor ga določa 6. člen te uredbe, preračunan na uro dela povprečne mesečne delovne obveznosti za polni delovni čas, tako da se upošteva, da povprečna mesečna delovna obveznost za polni delovni čas znaša 174 ur, pomnoži z obtežitvenim količnikom v višini 1,9.

(2) Znesek neto plače se določi na način, da se upošteva neto plačo I, kakor jo določa Uredba o enotni metodologiji in obrazcih za obračun in izplačilo plač v javnem sektorju (Uradni list RS, št. 109/24), brez upoštevanja olajšav in drugih individualnih vidikov določanja višine izplačila.

**4. člen**

Za izračun plačila se kot osnovna enota uporablja ena (1) ura dela, pri čemer je skupen obseg opravljenega dela kot element izračuna plačila lahko zgolj večkratnik navedene osnovne enote.

**5. člen**

Naročnik izvajalcu za opravljeno delo s področja kulture ne more plačati manj, kot je višina minimalnega začetnega plačila, ki je 8-kratnik minimalnega urnega plačila.

III. PRIMERLJIVOST SPECIALIZIRANIH POKLICEV

**6. člen**

(1) Primerljivost specializiranih poklicev samozaposlenih v kulturi, s katerimi se opredeljuje tip opravljenega dela, z delovnimi mesti v sistemu plač v javnem sektorju, se vzpostavi tako, da se v Prilogi 1, ki je sestavni del te uredbe, za vsak specializiran poklic samozaposlenega v kulturi, ki je določen v uredbi, ki ureja samozaposlene v kulturi, določi primerljivo delovno mesto v javnem sektorju s pripadajočima minimalnim plačnim razredom in šifro.

(2) Primerljiva delovna mesta so izbrana izmed sorodnih delovnih mest, ki so navedena v veljavnem aneksu h kolektivni pogodbi za kulturne dejavnosti v Republiki Sloveniji. Izbere se delovno mesto izhodiščnega naziva in tarifnega razreda VII/2, če to obstaja, sicer se izbere delovno mesto najbližje primerljivega tarifnega razreda.

(3) V primeru, da pride do spremembe uredbe, ki ureja samozaposlene v kulturi, ali plačnega sistema v javnem sektorju, če te spremembe vplivajo na primerljivost poklicev in delovna mesta iz prejšnjega odstavka, vlada v roku 6 mesecev od te spremembe sprejme spremembo uredbe z ustrezno spremenjeno Prilogo 1.

IV. DOLOČANJE IN USKLAJEVANJE VIŠINE MINIMALNEGA URNEGA PLAČILA

**7. člen**

(1) Minimalno urno plačilo za posamezne tipe dela s področja kulture se za vsako leto posebej z odredbo, ki jo najkasneje en mesec po predložitvi predloga državnega proračuna za prihodnje leto Državnemu zboru izda minister, pristojen za kulturo, določi na podlagi višine plačnih razredov, veljavnih 1. januarja leta, za katerega se določi to plačilo.

(2) Vsebina odredbe, s katero minister, pristojen za kulturo, določi višino minimalnega urnega plačila, se vsako leto objavi na spletni strani ministrstva, pristojnega za kulturo.

V. PREHODNE IN KONČNA DOLOČBA

**8. člen**

(1) Delo, ki se je izvedlo ali za katerega se je višina plačila dogovorila pred uveljavitvijo te uredbe, se ne glede na datum izdaje računa plača v višini, ki je bila dogovorjena med izvajalcem in naročnikom.

**9. člen**

Ta uredba začne veljati petnajsti dan po objavi v Uradnem listu Republike Slovenije.

Uredba se začne izvajati z dnem objave odredbe.

Priloga I: Tabela s primerljivostjo poklicev

Št. \_\_\_\_\_\_\_\_\_\_

Ljubljana, dne

EVA 2025-3340-0004

Vlada Republike Slovenije

dr. Robert Golob

predsednik

**Priloga I: Tabela s primerljivostjo poklicev**

Tabela primerljivosti poklicev samozaposlenih v kulturi in delovnih mest v javnem sektorju s pripadajočim minimalnim plačnim razredom

|  |  |  |  |  |
| --- | --- | --- | --- | --- |
| **Specializiran poklic samozaposlenega v kulturi** | **Primerljivo delovno mesto v javnem sektorju** | **Tarifni razred** | **Šifra DM** | **Izhodiščni PR** |
| Animator lutk | Dramski igralec | VII/2 | G017008 | 19 |
| Aranžer glasbe | Strokovni sodelavec | VII/2 | G027031 | 19 |
| Arheolog | Konservator - arheolog | VII/2 | G27007 | 19 |
| Arhitekt | Arhitekt oblikovalec | VII/2 | G027001 | 18 |
| Arhivist | Arhivist | VII/2 | G027003 | 19 |
| Asistent režiser | Asistent režiserja | VII/2 | G017003 | 19 |
| Avtor radijskih oddaj | Producent | VII/2 | G027027 | 21 |
| Avtor stripov | Slikar | VII/2 | G017043 | 18 |
| Avtor televizijskih oddaj | Producent | VII/2 | G027027 | 21 |
| Bibliotekar | Bibiliotekar | VII/2 | G027005 | 19 |
| Direktor filma | Producent | VII/2 | G027027 | 21 |
| Direktor fotografije | Producent | VII/2 | G027027 | 21 |
| Dirigent | Vodja programa | VII/2 | G027909 | 23 |
| Dj | Oblikovalec zvoka | VII/2 | G017024 | 18 |
| Dramaturg | Dramaturg | VII/2 | G017007 | 21 |
| Filmski animator | Strokovni sodelavec | VII/2 | G027031 | 19 |
| Fotograf | Umetniški fotogra | VII/2 | G027038 | 19 |
| Galerist | Vodja galerije | VII/2 | G027905 | 21 |
| Glasbeni opremljevalec | Strokovni sodelavec | VII/2 | G027031 | 19 |
| Grafik | Slikar | VII/2 | G017043 | 18 |
| Igralec | Dramski igralec | VII/2 | G017008 | 19 |
| Ilustrator | Slikar | VII/2 | G017043 | 18 |
| Instrumentalist | Pevec v zboru – solist | VII/2 | G017028 | 19 |
| Intermedijski umetnik | Slikar | VII/2 | G017043 | 18 |
| Interpretator kulturne dediščine | Kustos | VII/2 | G027012 | 19 |
| Izdelovalec glasbil | Strokovni sodelavec | VII/2 | G027031 | 19 |
| Izvajalec sinhronih šumov / mikrofonist | Strokovni sodelavec | VII/2 | G027031 | 19 |
| Kantavtor | Pevec v zboru – solist | VII/2 | G017028 | 19 |
| Kinooperater | Kamerman | VII/2 | G027006 | 18 |
| Kipar | Kipar | VII/2 | G017013 | 18 |
| Književnik / dramatik / esejist / pesnik / pisatelj | Scenarist | VII/2 | G017041 | 22 |
| Kolorist | Strokovni sodelavec | VII/2 | G027031 | 19 |
| Konservator | Konservator | VII/2 | G027007 | 19 |
| Konservator-restavrator | Konservator restavrator | VII/2 | G027008 | 20 |
| Koreograf | Scenarist | VII/2 | G017041 | 22 |
| Korepetitor | Korepetitor | VII/2 | G017016 | 19 |
| Kostumograf | Kostumograf | VII/2 | G017017 | 18 |
| Kritik/recenzent | Novinar poročevalec | VII/2 | G027019 | 19 |
| Kurator | Kurator zbirk | VII/2 | G027011 | 18 |
| Kustos | Kustos | VII/2 | G027012 | 19 |
| Lektor / oblikovalec jezikovne podobe | Gledališki lektor | VII/2 | G017011 | 19 |
| Montažer slike in zvoka | Montažer | VII/2 | G027016 | 18 |
| Napovedovalec voditelj / interpret besedil | Napovedovalec | VII/2 | G027017 | 18 |
| Oblikovalec | Arhitekt oblikovalec | VII/2 | G027001 | 18 |
| Oblikovalec maske in pričeske | Oblikovalec maske | VII/2 | G017022 | 18 |
| Oblikovalec svetlobe | Oblikovalec svetlobe | VII/2 | G017023 | 18 |
| Oblikovalec vizualnih učinkov | Slikar | VII/2 | G017043 | 18 |
| Oblikovalec zvoka | Oblikovalec zvoka | VII/2 | G017024 | 18 |
| Pedagog | Pedagog / andragog | VII/2 | G037004 | 18 |
| Performer | Dramski igralec | VII/2 | G017008 | 19 |
| Pevec | Pevec v zboru – solist | VII/2 | G017028 | 19 |
| Pisec glasbenih besedil | Strokovni sodelavec | VII/2 | G027031 | 19 |
| Plesalec | Samostojni plesalec sodobnega plesa | VII/2 | G017079 | 21 |
| Prevajalec na področju kulture / tolmač | Prevajalec | VII/2 | G097096 | 20 |
| Producent | Strokovni sodelavec | VII/2 | G027031 | 19 |
| Realizator lutkovne zasnove/ tehnolog/ realizator likovne podobe za animirani film | Strokovni sodelavec | VII/2 | G027031 | 19 |
| Režiser | Vodja programa | VII/2 | G027909 | 23 |
| Scenarist | Scenarist | VII/2 | G017041 | 22 |
| Scenograf / oblikovalec prostora (uprizoritvenega, javnega, virtualnega) | Scenograf | VII/2 | G017042 | 19 |
| Skladatelj | Scenarist | VII/2 | G017041 | 22 |
| Skrbnik kontinuitete / skripter | Montažer | VII/2 | G027016 | 18 |
| Slikar | Slikar | VII/2 | G017043 | 18 |
| Snemalec | Snemalec | VII/2 | G027029 | 18 |
| Teatrolog | Novinar poročevalec | VII/2 | G027019 | 19 |
| Transdisciplinarni ustvarjalec | Strokovni sodelavec | VII/2 | G027031 | 19 |
| Uglaševalec glasbil | Strokovni sodelavec | VII/2 | G027031 | 19 |
| Urednik | Novinar specialist | VII/2 | G027020 | 22 |
| Videast | Slikar | VII/2 | G017043 | 18 |
| Vizualni performer (vj) | Slikar | VII/2 | G017043 | 18 |
| Vizualni tehnični producent | Vodja V | VI | G026005 | 18 |

**OBRAZLOŽITEV**

**I. UVOD**

1. **Pravna podlaga (besedilo, vsebina zakonske določbe, ki je podlaga za izdajo uredbe)**

Četrti odstavek 82.c člena Zakona o uresničevanju javnega interesa za kulturo (ZUJIK) (Uradni list RS, št. 77/07 – uradno prečiščeno besedilo, 56/08, 4/10, 20/11, 111/13, 68/16, 61/17, 21/18 – ZNOrg, 3/22 – ZDeb, 105/22 – ZZNŠPP in 8/25), ki predpisuje, da vlada z uredbo določi seznam primerljivih delovnih mest in dejavnosti, uvrstitev opravljenih del samozaposlenih v kulturi v posamezne razrede iz seznama primerljivih delovnih mest in dejavnosti, višino obtežitvenega faktorja in začetno višino plačila za opravljeno delo posameznih razredov primerljivih delovnih mest in dejavnosti.

1. **Rok za izdajo uredbe, določen z zakonom**

V Uradnem listu RS št. 8/2025, z dne 11. februar 2025, je bil razglašen Zakon o dopolnitvi Zakona o uresničevanju javnega interesa za kulturo (ZUJIK-H), ki ga je na seji dne 30. januarja 2025 sprejel Državni zbor Republike Slovenije. 2. člen te novele določa, da vlada izda uredbo, ki izhaja iz zakona, v šestih mesecih po uveljavitvi tega zakona. 3. člen še določa, da zakon začne veljati petnajsti dan po objavi v Uradnem listu Republike Slovenije, torej 26. februarja 2025. Rok za izdajo uredbe je posledično 26. avgust 2025.

1. **Splošna obrazložitev predloga uredbe, če je potrebna**

Obrazložitev predlaganih rešitev je zapisana v II. točki.

1. **Predstavitev presoje posledic za posamezna področja, če te niso mogle biti celovito predstavljene v predlogu zakona**

Predstavitev presoje posledic za posamezna področja je bila celovito predstavljena v predlogu zakona.

**II. VSEBINSKA OBRAZLOŽITEV PREDLAGANIH REŠITEV**

**K 1. členu:**

V prvem členu uredba določa njen predmet in vsebino, pri čemer izhaja iz zakonskih določb, da se z uredbo določi seznam primerljivih delovnih mest in dejavnosti, uvrstitev opravljenih del samozaposlenih v kulturi v posamezne razrede iz seznama primerljivih delovnih mest in dejavnosti, višino obtežitvenega faktorja in začetno višino plačila za opravljeno delo posameznih razredov primerljivih delovnih mest in dejavnosti.

V prvem členu uredba opredeli tudi subjekte, katerih razmerja se ureja z določbo, in sicer te v prvem odstavku opredeli kot javne zavode in javne agencije s področja kulture na eni strani kot naročnike in samozaposlene v kulturi na drugi strani kot izvajalce. Ne glede na to pa v drugem odstavku prvi člen določa, da morajo naročniki - v skladu s sedmim odstavkom 82.c člena - za opravljeno delo s področja kulture na enak način postopati tudi pri plačevanju drugih izvajalcev, ki niso samozaposleni v kulturi.

**K 2. členu**

V drugem členu uredba natančneje opredeljuje, kaj se šteje kot delo s področja kulture. Pri tem se sklicuje na 4. člen Zakona o uresničevanju javnega interesa za kulturo (v nadaljnjem besedilu: ZUJIK), ki v prvem odstavku opredeljuje področja, na katerih se izvajajo kulturne dejavnosti, ter navaja, da se kot delo s področja kulture šteje, če posameznik na teh področjih izvaja umetniško ali drugo kulturno dejavnost.

Za potrebe nadaljnje diferenciacije opravljenega dela na področju kulture uredba v drugem odstavku drugega člena napeljuje k uporabi poklicev na področju kulture, kakor jih opredeljuje Uredba o samozaposlenih v kulturi (Uradni list RS, št. 45/10, 43/11, 64/12, 28/14, 35/16, 84/16, 25/23, 44/24, 2/25 in 4/25 – popr.). V navedeni uredbi so ti poklici uporabljeni kot posamezne statusne oblike za mdr. opredelitev vrst dela, k ga samozaposleni v kulturi lahko opravlja, za potrebe izvajanja 82.c člena ZUJIK in te uredbe pa so analogno uporabljeni tudi kot deskriptorji opravljenega dela oziroma tipi opravljenega dela. Ti poklici so namreč že sistemsko urejeni, njihova uporaba pa zagotavlja enotnost pri opredelitvi dela, ki je predmet te uredbe.

Tip opravljenega dela se določi v dogovoru med izvajalcem in naročnikom glede na izvedene aktivnosti ali rezultate.

**K 3. členu**

Tretji člen uredbe določa način izračuna minimalnega urnega plačila. To plačilo temelji na neto plači primerljivega delovnega mesta v javnem sektorju, ki se preračuna na urno postavko (pri čemer se kot povprečno mesečno število ur uporabi 174 ur, kar izhaja iz Uredbe o enotni metodologiji in obrazcih za obračun in izplačilo plač v javnem sektorju (Uradni list RS, št. 109/24), ki na tak način v 2. členu opredeli povprečno mesečno delovno obveznost) in pomnoži z obtežitvenim količnikom v višini 1,9.

Obtežitveni količnik upošteva posebnosti samozaposlenih, kot so negotovost prihodkov, dodatni stroški ter odsotnost socialnih pravic, ki jih uživajo redno zaposleni v javnem sektorju. Določitev neto plače, ki je osnova za izračun, prav tako izhaja iz določb o neto plača I iz Uredbe o enotni metodologiji za obračun in izplačilo plač v javnem sektorju, pri čemer se ne upoštevajo individualne olajšave.

**K 4. členu**

V četrtem členu uredba določa, da je osnovna enota za izračun plačila ena ura dela, pri čemer je skupen obseg opravljenega dela lahko zgolj večkratnik te enote. Takšna določba omogoča enoten način obračunavanja dela, ki preprečuje razdrobljeno zaračunavanje na manjše časovne enote.

**K 5. členu**

Peti člen uvaja minimalno začetno plačilo, ki je določeno kot osemkratnik minimalnega urnega plačila. Namen te določbe je zagotoviti, da samozaposleni prejmejo primerljivo plačilo tudi za manjše projekte ali posamezne naloge, saj bi sicer lahko prihajalo do neupravičeno nizkih plačil.

**K 6. členu**

V šestem členu uredba določa sistem primerljivosti specializiranih poklicev samozaposlenih v kulturi z delovnimi mesti v javnem sektorju. Ta primerljivost se vzpostavi prek seznama v Prilogi 1 uredbe, kjer je za vsak specializiran poklic samozaposlenega določeno primerljivo delovno mesto v javnem sektorju skupaj s pripadajočim minimalnim plačnim razredom. Primerjava temelji na veljavni kolektivni pogodbi za kulturne dejavnosti, pri čemer se upošteva tarifni razred VII/2 ali najbližji možni razred. V primeru sprememb zakonodaje ali plačnega sistema v javnem sektorju je predvidena prilagoditev uredbe v roku šestih mesecev, kar omogoča sprotno usklajevanje in ohranjanje primerne stopnje primerljivosti.

**K 7. členu**

Sedmi člen ureja letno določanje minimalnega urnega plačila. Minister, pristojen za kulturo, mora vsako leto izdati odredbo, s katero določi višino minimalnega urnega plačila za različne tipe dela, pri čemer upošteva plačne razrede, veljavne na dan 1. januarja tekočega leta. Tako se zagotovi, da je minimalno plačilo usklajeno z dejanskimi plačnimi pogoji v javnem sektorju. Ministrstvo mora določeno višino minimalnega urnega plačila vsako leto objaviti tudi na spletni strani ministrstva, kar zagotavlja dostopnost informacij za vse deležnike.

**K 8. členu**

V osmem členu so določene prehodne določbe, ki preprečujejo retroaktivno veljavnost uredbe. Delo, ki je bilo opravljeno ali dogovorjeno pred uveljavitvijo uredbe, se plača po prejšnjih dogovorjenih pogojih, ne glede na datum izdaje računa. S tem se preprečijo pravne negotovosti in morebitni zapleti pri izvajanju že sklenjenih pogodb.

**K 9. členu**

Deveti člen z določbo, da uredba začne veljati petnajsti dan po objavi v Uradnem listu Republike Slovenije, opredeli standardno vacatio legis in s tem omogoči, da se pravni naslovljenci seznanijo z vsebino pravnih pravil. Prav tako se opredeli, da se izvajanje uredbe začne z dnem objave odredbe ministra za kulturo, kar izhaja iz tega, da se lahko šele z izdano odredbo enoznačno in nedvomno uporablja določbe zakona in uredbe, ki so razumljive vsem pravnim naslovljencem.